NaiveNeuron/SloPal huggingface dataset:
Bublavý, Dušan, poslanec NR SR (2014-11-10):
Pán kolega Chren, veľmi kultivované vystúpenie, musím naozaj pochváliť, jeden z najserióznejších ľudí, ktorý vystúpil k tejto téme, jeden asi z mála, ak nie jediný, ktorý ste pochválil predsedu vlády Roberta Fica, že konal tak, ako mal, že pri tejto kauze piešťanského cétečka odvolal ministerku, bola odvolaná podpredsedníčka Národnej rady, a to tu nikto nepriznal, ani jeden z opozičných kolegov alebo kolegýň nepovedal pravdu. A taktiež je naozaj chvályhodné, že vtedy, keď mal padnúť Ivan Mikloš, ktorý znefunkčnil daňový úrad a celý daňový systém, že mal byť odvolaný. Aj to je naozaj jeden z mála, ktorý ste to vtedy kritizoval, alebo ste aj priznal, že mohlo dôjsť k odvolávaniu za to, že Ivan Mikloš naozaj znefunkčnil daňový systém. A to je chvályhodné a je vidieť, že viete, čo hovoríte. Ďakujem.
Jurinová, Erika, podpredsedníčka NR SR (2012-06-21):
Ďakujem. Ďalší rečník za klub SaS, Richard Sulík. Nech sa páči. Aha, pardon, ospravedlňujem sa, nech sa páči, reakcia pána Štefanca.
Valášek, Tomáš, poslanec NR SR (2021-10-05):
Vďaka, pán predsedajúci. Dovoľte mi v mene Progresívneho Slovenska predložiť návrh zákona, ktorým sa mení a dopĺňa zákon č. 461/2003 Z. z. o sociálnom poistení, a dovoľte hneď prejsť a ponúknuť pár vysvetľujúcich slov. Cieľom predkladaného návrhu je odstrániť diskrimináciu voči ženám a mužom, ktorí vychovali jedno dieťa alebo nevychovali žiadne dieťa a prídu počas svojho života o partnera. V súčasnosti majú nárok na vdovský či vdovecký dôchodok ženy a muži s jedným dieťaťom či bez dieťaťa len jeden rok od smrti manžela či manželky a následne potom, samozrejme, až po dosiahnutí dôchodkového veku. Pre porovnanie. Ak sa vdova či vdovec stará o nezaopatrené dieťa, ak je invalidný či invalidná z dôvodu poklesu schopnosti vykonávať zárobkovú činnosť o viac ako 70 %, ak vychoval aspoň tri deti, tak poberá vdovecký či vdovský dôchodok už od 52 rokov alebo od dovŕšenia dôchodkového veku v závislosti od toho, kedy presne príde k úmrtiu partnera. Naším cieľom je vrátiť do toho systému spravodlivosť aspoň čiastočne. Aj ženy a muži, ktorí vychovali len jedno dieťa, mali by mať od 55. roku svojho veku opätovný nárok na vdovský a vdovecký dôchodok, ženy a muži, ktoré nevychovali žiadne deti, by mali na takýto opätovný nárok na vdovský a vdovecký dôchodok od 57. roku svojho veku. Neexistuje žiaden relevantný dôvod, prečo by matka či otec s jedným dieťaťom alebo bez detí nemali mať nárok na vdovský či vdovecký dôchodok už počas aktívneho života nad rámec toho jedného roka, ktorý majú. Trpia stratou partnera rovnako ako rodičia viacerých detí, trpia stratou príjmu rovnako ako rodičia viacerých detí. To dávam na záver, že hoci návrh zákona myslí pri svojej úprave aj na mužov, úprava sa pozitívne dotkne najmä žien. Sú to hlavne ony, ktoré vo väčšine prípadov poberajú vdovský dôchodok. Je smutnou pravdou, že vďaka rozdielom v priemernej životnosti občanov a občaniek Slovenska je priemerná životnosť na Slovensku oveľa dlhšia pre ženy ako pre mužov, čo v praxi znamená, že máme asi šesťkrát viac vdov ako vdovcov. Vychádzam tu z údajov Sociálnej poisťovne z júla 2021. Mnohé z týchto žien, mnohé z týchto vdov prišli vďaka pandémii o prácu, a ak popritom prišli aj o partnera, sú naozaj v prekérnej, zlej sociálnej situácii a teraz je jedno, či majú nula detí, tri alebo štyri. Preto ďakujem vopred aj v ich mene za podporu tohoto zákona a vraciam slovo pánu predsedajúcemu.
Šimečka, Michal, podpredseda NR SR (2024-04-17):
Ďakujem veľmi pekne, pán minister, a dávam slovo spravodajcovi, ktorého určil gestorský výbor pre hospodárske záležitosti, pánovi poslancovi Justínovi Sedlákovi.
Marček, Peter, poslanec NR SR (2018-03-26):
(Nasledujúci text hovorený súbežne s predsedajúcim.) Červené gaťky, prosím vás. Červené gaťky, dajte si ich dole. (Reakcie z pléna.) Prosím vás pekne, necháte ma hovoriť, dáma? (Reakcie z pléna.)
Zmajkovičová, Renáta, podpredsedníčka NR SR (2012-10-26):
Pán poslanec Chren.
Bugár, Béla, podpredseda NR SR (2011-09-13):
Ale, pán poslanec, reagujte na pána predsedu Národnej rady.
Vaľová, Jana, poslankyňa NR SR (2013-11-28):
Ďakujem veľmi pekne, pán predseda. V rozprave vystúpilo 9 poslancov. Z toho niektorí podali pozmeňujúce návrhy. Pán predseda, najprv dáme hlasovať o procedurálnom návrhu poslancov pána Novotného, pani Gibalovej a pána Mihála vrátiť návrh zákona jeho navrhovateľovi na dopracovanie.
M. Fronc, poslanec: (2007-03-20):
Odôvodnenie: Že testy unikli, dnes už je evidentné a hlavný problém vidím v tom, že otázka, čo ďalej a čo bolo príčinou úniku testov, sa nekoná, nevyšetruje. A druhý dôvod. Maturitná skúška bude o chvíľu, takisto bude testovaná. A podľa informácií, ktoré máme, bol zrušený bezpečnostný projekt. Čiže sú veľké obavy, že... (Prerušenie vystúpenia časomierou.)
Sopko, Miroslav, poslanec NR SR (2018-06-21):
Ďakujem za slovo, pán predsedajúci. Ja len doplním príspevok pani poslankyne tým, že problém spaľovania drevnej biomasy za posledné roky sa stáva celoeurópskym problémom s priamymi dopadmi na lesy po celom svete. Kým na Slovensku zatiaľ väčšina spaľovaného dreva pochádza z našich lesov, v rámci Európskej únie je dosah celosvetový. Francúzske a britské spaľovne dovážajú drevo zo Spojených štátov, Kanady a južnej Ameriky. Máme konkrétne štúdie. Štúdia Fred-a Pearce-a pre mimovládnu organizáciu FERN ukazuje, že európske lesy boli napadnuté v mene zelenej energie. Správa sa zameriava na lesy v Európe a Spojených štátoch ohrozené tlakom na využívanie bioenergie. Takmer polovica dreva vyťažená z Európskej únie je v súčasnosti vyvážaná na výrobu energie, čo tvorí 60% z produkcie obnoviteľných zdrojov energie. Ďalej. Vyšetrovatelia organizácie Environmental Investigation Agency v utajení prichytili rakúsku drevársku spoločnosť pri porušovaní rumunských zákonov. Rakúšania nakupovali nelegálne vyťažené drevo, ponúkajú bonusy za ťažbu na stanovené kvóty a prevážajú takto získané drevo do svojich skladov. Ďalej. Je dokumentárny film z roku 2016 Benovata Grimonda Ohrozené lesy, kde autor vo filme ukazuje na príklade výstavby veľkokapacitnej biomasovej spaľovne 
700-tisíc ton za rok v meste Gardanov na juhu Francúzska, že energia z obnoviteľných zdrojov je všetko iné, len nie tá zelená ako dobrá pre klímu. Takže my tu máme podstatne väčší problém. Musíme ho okamžite riešiť. Ďakujem.
Pfundtner, Edita, poslankyňa NR SR (2018-06-22):
Ďakujem veľmi pekne za reakciu, ale ešte v rozprave som sa zabudla opýtať jednu vec. Keby mi pani riaditeľka Slovenského pozemkového fondu vedela povedať, že tie zmluvy, kúpne zmluvy, zmluvy o prevode, ktoré boli uzatvorené, v akom rozsahu alebo aký podiel tých zmlúv bol uzatvorený s ľuďmi, ktorí s tými pozemkami niečo mali, napríklad boli podielovými spoluvlastníkmi na tých nehnuteľnostiach, alebo to boli uzatvorené zmluvy s ľuďmi, ktorí predtým s tými nehnuteľnosťami nemali žiadny vzťah a k tým nehnuteľnostiam nemajú žiadny vzťah, takže boli cudzie osoby. Ďakujem pekne.
Žiga, Peter, podpredseda NR SR (2023-12-12):
Za klub Progresívneho Slovenska pán poslanec Kišš do rozpravy.
Pellegrini, Peter, predseda NR SR (2024-02-08):
Prezentujme sa a hlasujme o bode 284 druhého pozmeňujúceho návrhu poslanca Galka. (Hlasovanie.) Prítomných 128 poslancov, za 17, proti 77, 34 sa zdržali. Bod sme neschválili.
Jurinová, Erika, podpredsedníčka NR SR (2014-09-12):
Pán poslanec Fecko.
Šutaj Eštok, Matúš, poslanec NR SR (2022-02-22):
Minister Hudek: „Ja si myslím, že to už je rozhodnuté. Tak som dneska dal pokyn, aby, ako to má vyzerať.“ Koniec rozhovoru vtedajšieho šéfa SIS a ministra vnútra. Tento rozhovor tisíckrát odcitovali médiá, tisíckrát ho použili politici ako korunný argument toho najhoršieho zneužívania politickej moci. Nikto nikdy nespochybnil, že takéto konanie je absolútne diskvalifikačné a jeho aktéri nemajú čo hľadať vo verejnom živote. O 16 rokov neskôr, dnes, sa uskutočnil ďalší rozhovor medzi predstaviteľmi štátnej moci. Tentokrát medzi tzv. elitnými vyšetrovateľmi NAKA, alebo, ako ich volá predseda parlamentu Boris Kollár, čurillovskou mafiou, ktorí vyšetrujú politicky najcitlivejšie kauzy. A ich rozhovor uzrel svetlo sveta tentokrát nie na základe pirátskej nahrávky, ako tomu bolo v prípade rozhovoru Lexa – Hudek, ale na základe legálnych odposluchov iných štátnych orgánov. V tomto prípade radšej nebudem citovať použité vulgarizmy, hoci by to bolo úplne namieste, ale aspoň niečo vám prečítam z tých 106 strán. Dámy a páni, vyšetrovateľ Turňa hovoril o šéfovi policajnej inšpekcie Scholtzovi a jeho postupe voči vyšetrovateľke Santusovej toto, citujem: „Že ju ide kopnúť do pi... Hneď, ako to pôjde, že ju idete odstaviť od roboty.“ Ďalší elitný vyšetrovateľ Ďurka mal však ešte lepší nápad: „Zapálime jej (Santusovej) auto kanistrom.“ Aby som vopred predišiel výkrikom tu prítomných pročkovcov, že to sú úplne vytrhnuté rozhovory z kontextu a že iba vyšetrovatelia a žiadna politika v tom nie je, tak ešte odcitujem vyšetrovateľa Gubu: „Toto bude ródeo, akože to nám povedal aj minister, že ja viem, že to bude masaker, ale že musíme ich zastaviť, robte, čo treba,“ povedal minister. Ak by ešte ste náhodou, vážení pročkovci, išli tvrdiť, že to bol len súboj vo vnútri ozbrojených zložiek, tak toto povedal vyšetrovateľ Ďurka: „Fica treba robiť, Kaliňáka, Pellegriniho.“ Dámy a páni, Lexa s Hudekom išli kopať vyšetrovateľa do gúľ, tzv. elitní... (Prerušenie vystúpenia predsedajúcim.)
Grendel, Gábor, poslanec NR SR (2024-05-15):
Ďakujem za všetky faktické poznámky, budem reagovať na pána poslanca Michelka a pána poslanca Farkašovského. Takže pán poslanec Michelko vo svojej faktickej poznámke potvrdil, že sme neodvolali Jaroslava Rezníka z čela RTVS, za čo mu ďakujem a takisto potvrdil, lebo to nevyvrátil, že skoro všetci moderátori a redaktori, ktorí sú dnes v RTVS, tam boli aj za ich nominanta, za pána Rezníka. Aj tie relácie, ktoré dnes kritizujú, sa vysielali aj počas pôsobenia ich nominanta na čele RTVS a za Jaroslava Rezníka. A k pánovi Farkašovskému. Čo sa týka tej agentúry MEDIAN, ja tú agentúru neglorifikujem, ja som to uviedol ako príklad, lebo som žiaden iný prieskum nenašiel a v dôvodovej správe k tomuto návrhu zákona sa ministerstvo kultúry odvoláva na prieskumy verejnej mienky o dôveryhodnosti RTVS. Tak sa pýtam, o ktoré prieskumy ide, ktoré agentúry tie prieskumy robili? A nech tie agentúry pomenuje, veď keď to viete vy, pán poslanec Farkašovský, tak to povedzte a môžeme sa na to pozrieť. To je všetko. Ďakujem pekne.
B. Bugár, podpredseda NR SR: (2004-03-03):
(Hlasovanie.) Prítomných je 131 poslancov, za 128, zdržali sa 2, nehlasoval 1. Konštatujem, že tento poslanecký návrh sme postúpili do druhého čítania. Nech sa páči.
Hort, Milan, podpredseda NR SR (2010-08-05):
Ďalej sa prihlásil s faktickou poznámkou pán poslanec Július Brocka, nech sa páči.
Bugár, Béla, podpredseda NR SR (2018-06-14):
Nech sa páči, prezentujme sa a hlasujme. (Hlasovanie.) Prítomných 140, za 87, proti 33, zdržalo sa 20 poslancov. Konštatujem, že návrh sme schválili. Nech sa páči.
Suja, Miroslav, poslanec NR SR (2022-12-19):
Ďakujem za slovo. Pani kolegyňa, vy chcete presviedčať ľudí, aby nekúrili pevným palivom aj tam, ale to sa jedná o oblasti, v ktorých neni iná možnosť, ako kúriť napríklad len elektrikou a vďaka aj vám a vašej vláde je cena elektriky taká, aká je. Takže neviem, z čoho by to tí ľudia zaplatili. To je jedna vec. A druhá vec, viete, čo hovorili ľudia na vidieku? Budaj a jeho banda ekoteroristov vodu káže a víno pijú. To znamená, že jedným zakazujú a sami robia ešte horšie. Ja sa prihlásim do rozpravy a poviem pár príkladov. Som rád, že tu minister je. To znamená, že neviem, ako vy chcete presviedčať ľudí, keď ľudia neveria ministerstvu životného prostredia, hlavne ľudia na vidieku neveria.
Pellegrini, Peter, predseda NR SR (2015-04-16):
Pán poslanec Kondrót.
I. Štefanec, poslanec: (2008-06-25):
Ste nervózny aj z toho, že niekto cituje jednu vetu. Obrátili ste sa na mňa, no však máte neobmedzený priestor, veď prečítajte, čo potrebujete za vhodné. Citujte si aj celé reklamné inzeráty J & T. Ale viete čo, pán minister? Keď vás to tak irituje, ja vám ju prečítam ešte raz, tú vetu: „Naša spoločnosť je proti odvolaniu ministra financií Jána Počiatka.“ Prvá veta. Prvá veta. Ja chápem, prečo ste z nej nervózny, lebo usvedčuje prepojenie finančnej oligarchie na vašu stranu. A keď ste hovorili o zastavení privatizácie letiska, na základe uvedených skutočností vznikajú ďalšie podozrenia, že ste to zastavili preto, že J & T nebola v tejto privatizácii úspešná. (Potlesk.) No a nakoniec a nie menej dôležité, pán minister, veľmi sa mýlite, to, že pán minister financií bol na jachte, nie je váš vnútrostranícky problém, je to hanba celého Slovenska. Pán Boh nás ochraňuj od takých ministrov! Ďakujem.
D. Jarjabek, poslanec: (2003-12-03):
V rámci jedného zákona, a chcem na to upozorniť bez ohľadu, že by som  zákon o Slovenskom rozhlase chcel spochybňovať, ale v rámci jedného zákona z roku 1991 jedna inštitúcia Slovenská televízia sa dostala na pokraj nepozerateľnosti a na druhej strane dlhodobo, a teda k rozvratu, samozrejme, nechcem teraz hovoriť o dôveryhodnosti a rôznych prieskumoch, hovorím o pozerateľnosti normálnej ľudskej a v rámci tvorby o tom všetkom, čo sa v Slovenskej televízii v poslednej dobe deje, a druhá inštitúcia Slovenský rozhlas je nastavená z hľadiska toho istého zákona absolútne iným spôsobom. Slovenský rozhlas je jedna fungujúca inštitúcia, ktorá dlhodobo vykazuje skvelé výsledky aj z hľadiska porovnania s inými verejnoprávnymi inštitúciami v Európe. Čiže ja sa bojím len jednej veci, aby niekomu nenapadlo robiť ten istý postup čo v Slovenskej televízii v rámci akejsi racionalizácie s otvoreným koncom, lebo Slovenský rozhlas má dnes fungujúci, vynikajúci orchester, najstarší na Slovensku, rozhlasovú skupinu, ktorá sa pravidelne stará práve o pôvodnú slovenskú tvorbu, o ktorej tak radi všetci hovoríme, len akosi tam kdesi sa to končí preto, lebo mali by sme vytvárať aj isté podmienky pre túto tvorbu a mnoho iných aktivít, ktoré Slovenský rozhlas sprevádza aj v porovnaní s komerčnými stanicami oveľa lacnejšie. Preto by som chcel len apelovať na všetkých, aby sme Slovenský rozhlas chápali inak ako Slovenskú televíziu a jednoducho nepovedali si, že v Slovenskej televízii prebehla istá reorganizácia, ktorá nám prešla v úvodzovkách preto, lebo ja si myslím, že tvorcovia ešte nepovedali posledné slovo a budeme tento model bezhlavo aplikovať na Slovenský rozhlas. Platí presne to isté, čo som povedal v prípade Rady Slovenskej televízie aj pre Radu Slovenského rozhlasu, a preto dávam návrh. V § 23 vypustiť odsek 3 až 5 a nahradiť ich novým odsekom 3. Citujem: „Národná rada Slovenskej republiky neodkladne najneskôr do 30 dní odo dňa účinnosti tohto zákona zvolí členov Rady Slovenského rozhlasu.“ Pre krátkosť času len toľko, nechcem zdržovať. Ďakujem za pozornosť. (Potlesk.)
Paška, Pavol, predseda NR SR (2014-09-24):
Pán poslanec, čiže navrhujete, aby sme o vyhlásení nehlasovali bez premiéra. Ale asociačná zmluva, ktorej ešte logika účasti vlády zabezpečená ministrom zahraničných vecí bola, chápem, ale toto je vyhlásenie Národnej rady. Takže, pán spravodajca, nech sa páči, budete uvádzať hlasovanie. (Hlasovanie o návrhu Zahraničného výboru Národnej rady Slovenskej republiky na prijatie Vyhlásenia Národnej rady Slovenskej republiky k situácii na Ukrajine , tlač 1181.)
J. Ďuračka, poslanec: (2007-10-25):
Národná rada Slovenskej republiky uznesením č. 486 z 12. septembra 2007 pridelila vládny návrh zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov, tlač 384, výboru Národnej rady pre financie, rozpočet a menu; ústavnoprávnemu výboru; výboru pre hospodársku politiku; výboru pre pôdohospodárstvo, životné prostredie a ochranu prírody a výboru pre verejnú správu a regionálny rozvoj. Uvedené výbory prerokovali predmetný návrh zákona v stanovených termínoch. Gestorský výbor na základe stanovísk výborov k vládnemu návrhu zákona odporúča Národnej rade Slovenskej republiky schváliť uvedený zákon s pozmeňujúcimi a doplňujúcimi návrhmi. Predmetná správa výborov Národnej rady Slovenskej republiky o vládnom návrhu zákona, ktorým sa mení a dopĺňa zákon 582 o miestnych daniach a poplatku za komunálne odpady a drobné stavebné odpady v znení neskorších predpisov, bola schválená uznesením gestorského výboru č. 214 zo dňa 16. októbra 2007 a výbor ma určil ako spoločného spravodajcu výborov. Súčasne ma poveril predniesť spoločnú správu výborov na schôdzi Národnej rady Slovenskej republiky a navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy a hlasovať o predmetnom vládnom návrhu zákona ihneď po skončení rozpravy. Ďakujem za slovo. Skončil som.
Beluský, Martin, poslanec NR SR (2021-11-12):
Ďakujem za slovo. Pani poslankyňa Kavecká, ja som vám v dobrom zakričal, aby ste nečítali to odôvodnenie. Nie preto, že by som vám chcel urobiť zle, ale upozorňoval vás na to aj pán podpredseda Blanár. Podľa § 29 ods. 1 poslanec prednesie svoje pozmeňujúce a doplňujúce návrhy na záver svojho vystúpenia v rozprave, a to doslovné prečítanie pozmeňujúceho a doplňujúceho návrhu bez odôvodnenia. Tak je to tam napísané. Čiže nie je mojím cieľom za každú cenu teraz sa chytať za každé slovíčko. Ale takto jednoducho je stanovené kvôli tomu, že voľakedy bol neobmedzený čas v rozprave, takže mohli ste aj ten pozmeňovák čítať, koľko chceli, aj s odôvodnením, prerušovať to. Teraz je čas obmedzený, tak aby sa tam to čítanie pozmeňujúceho návrhu nepočítalo, preto je to takýmto spôsobom vymyslené, a preto by ste ho nemali už potom odôvodňovať, keď už vám časomiera nejde. A potom, dobre, máte tam tie legislatívnotechnické veci kvôli tomu, že nebol výbor pre zdravotníctvo, s tým ja nemám žiadny problém. A takisto nevyjadrujem ani žiadny problém s tým, že by to bolo obsahovo nesúvisiace. Pretože viete, nové veci navrhujete v súvislosti s tým, že sa zrušuje to, tá pandemická, pandemické nemocenské. Takže nebudem to za každú cenu teraz všetko napádať len preto, že som člen opozície. Ale aj napriek tomu chcem upozorniť, keďže i vy tam novelizujete ďalší zákon, zákon o náhrade príjmu pri dočasnej pracovnej neschopnosti zamestnanca č. 462/2003, tak zase podľa § 94 ods. 2 pri prerokovaní návrhu zákona, ktorým sa mení a dopĺňa iný zákon, možno podať návrhy, ktoré predložený zákon rozširujú, a vy ho rozširujete, len vtedy, ak s tým navrhovateľ vyjadrí súhlas najskôr pred hlasovaním. Takže zase chcem požiadať ministerku, aby si splnila túto zákonnú povinnosť a vyjadrila súhlas s týmto pozmeňujúcim návrhom. Ďakujem.
Blanár, Juraj, podpredseda NR SR (2022-09-22):
Vyhlasujem všeobecnú rozpravu za skončenú a udeľujem slovo pánovi navrhovateľovi, ktorý chce zaujať záverečné stanovisko k rozprave. Nech sa páči.
Poliačik, Martin, poslanec NR SR (2019-02-06):
Vaši ľudia sú zodpovední za to, že sa rozkrádajú eurofondy na ministerstve školstva. Na to sa nedá byť hrdý. Vaši ľudia zbytočne nakupujú armádnu techniku, ktorá nijakým spôsobom nesúvisí so strategickým plánovaním NATO, a znižujú obranyschopnosť tohto štátu. To je vaša zodpovednosť. To, že nemáme bezpečnostnú stratégiu, ktorá by jednoznačne pomenovala Rusko ako hrozbu, je vaša zodpovednosť, vy ste ju odtiaľto stiahli. A to sú veci, ktoré zabraňujú mnohým ľuďom byť hrdí na tento štát. To najhoršie, čo viete spraviť pre slovenský znak, je dať si ho na sako. V momente, keď si ho prišijete na sako, ja sa zaň začnem hanbiť. Vy predstavujete to najhoršie, čo v tomto štáte máme, a žiadna zmena zákona o štátnych symboloch s tým nič nespraví. Spôsob, akým Andrej Danko reprezentuje ako druhý najvyšší ústavný činiteľ Slovensko, je hanba. Spôsob, akým vy pôsobíte v politike, je hanba. Spôsob, akým ste sa postavili k obrane národných záujmov tohto štátu, je hanba. A akýmkoľvek spôsobom budete tlačiť na kohokoľvek, aby si začal vážiť štátne symboly, s tým nič nespraví. A moja rada teda je, zabudnite na štátne symboly. Či bude na hokejovom drese to nové logo, alebo tam bude ten štátny symbol, ktorý tam bol doteraz, keď budú chlapci vyhrávať, alebo kľudne dievčatá, budeme sa tešiť rovnako. Či na ňom bude text slovenskej hymny alebo čičmianske vzory, keď padne gól, budeme sa tešiť rovnako. Ale keď vaším pričinením padne dôvera v inštitúcie, keď vaším pričinením bude prichádzať tento štát o peniaze, tak ako prichádza teraz, keď znížite dôveru v základné nastavenie slovenskej spoločnosti, tak ako to robíte teraz, tak nás žiadna ochrana žiadneho štátneho symbolu neochráni. Preto hovorím, začnite sa, kurník, venovať svojej vlastnej práci a prestaňte riešiť prkotiny, lebo od toho tu ste. Ďakujem veľmi pekne.
Žiga, Peter, podpredseda NR SR (2023-12-15):
S reakciou na faktické poznámky pani poslankyňa Veronika Remišová.
P. Hrušovský, predseda NR SR: (2005-12-14):
J. Drgonec, poslanec: Takže, pani profesorka, len aby sme si na úvod nerozumeli, ja nie som proti tomu, aby ombudsman dostal právomoci vo veciach nečinnosti. Ide mi len o to, aby sme nevytvorili systém prekrývajúcich sa právomocí, a ide mi predovšetkým o to, aby sme sa s právnymi účinkami tej právomoci v oblasti nečinnosti vyhrali natoľko, aby mala zmysel, aby to bolo účinné.
Szőllős, Ján, poslanec NR SR (2021-11-02):
Ďakujem kolegovi Tarabovi za celkom konštruktívny príspevok a chcem podotknúť, že súhlasím s tým, že každý človek, ktorý žije na Slovensku, je cenný a menšiny sú naším obohatením, nie hrozbou. Takéto myslenie 19. storočia, ktoré tu zaznievalo v iných príspevkoch, je už minulosť a anachronizmus. Dúfam a ďakujem, že v tomto príspevku vašom zaznel iný tón. Skutočne, každá menšina je obohatením, preto ich treba podporovať. Konkrétne s Csemadokom mám z južného Slovenska dobré skúsenosti. Dlhoročne organizujú práve ten kultúrny život pre tých ľudí, ktorí patria do maďarskej menšiny. A ja osobne vnímam ako obohatenie, že som dvojnárodný priamo z rodiny, a preto považujem každý zákon, aj tento, ktorý prispieva k tomu, aby sa mohla rozvíjať kultúra národnostnej menšiny, za výborný krok. Ďalšia vec je, menovali ste tu aj vy, aj viacerí slovenskú menšinu v Maďarsku. No, chcem pripomenúť len jeden fakt, že po vojne veľká časť Slovákov z Maďarska sa presídlila sem. Oni tvoria napríklad veľkú časť našej cirkvi na Slovensku, do ktorej ja patrím, a preto aj poklesol počet Slovákov v Maďarsku, lebo prišli sem po druhej svetovej vojne v rámci tzv. výmeny obyvateľstva. O tých súvislostiach ďalej nebudem k tomu hovoriť, ale toto je fakt.
Blanár, Juraj, podpredseda NR SR (2022-09-28):
Ďakujem, pán navrhovateľ. Udeľujem teraz slovo pani poslankyni Zite Pleštinskej, ktorá ako spravodajkyňa z navrhnutého gestorského výboru pre verejnú správu a regionálny rozvoj nám prednesie spravodajskú informáciu.
Sulík, Richard, poslanec NR SR (2012-07-31):
Ďakujem pekne. Peter, opäť raz skvelý prejav. Použil si jedno nemecké slovo, ktoré teda ja som už poznal, slovo durchpeitschen, ale neskromne sa priznám, poznám ešte pár ďalších slovíčok. A celé mi to pripomína skôr blitzkrieg preto, lebo vo vojne neplatia pravidlá, vo vojne platí právo silnejšieho. Je tu osemdesiat tri mačkačov gombíkov, načo sa zaoberať takými smiešnosťami, ako dodržiavať pravidlá. Preto aj tvoja požiadavka, Peter, že kto má 83 hlasov, by mal prejaviť veľkorysosť, si myslím, že patrí do oblasti sci-fi. A možnože a teda už aj oveľa menej náročná požiadavka bude tu pre našich kolegov nesplniteľná, a to je dodržiavanie pravidiel. Ja som teda veľmi zvedavý, ako osemdesiat tri poslancov Národnej rady napriek všetkým vecným argumentom, ktoré tu boli prednesené, pripomínam len prejavy Jozefa Mihála a Paľa Hrušovského, to sú všetko validné veci a nespochybniteľné argumenty, som už zvedavý ako, tak ako aj pri trvalom eurovale, zdvihnete všetci ruku určite v súlade s vaším hlbokým presvedčením. Gratulujem, páni a dámy.
Glváč, Martin, podpredseda NR SR (2018-02-02):
S reakciou pani poslankyňa Kaščáková.
Blanár, Juraj, podpredseda NR SR (2023-02-01):
Ďakujem, pán predseda. Nech sa páči, zaujmite miesto po vašej ľavici. Teraz udeľujem slovo predsedovi výboru pre financie a rozpočet pánovi poslancovi Mariánovi Viskupičovi, aby informoval Národnú radu o výsledku prerokovania tohto materiálu vo výbore. Nech sa páči, pán predseda výboru.
L. Gyurovszky, minister výstavby a regionálneho rozvoja SR: (2005-03-17):
Vážená pani poslankyňa, my sme už o tom dosť podrobne hovorili, aj napriek tomu teda prečítam odpoveď. Riadiaci orgán pre Operačný program Základná infraštruktúra schválil v roku 2004 84 žiadostí o poskytnutie nenávratného finančného príspevku v hodnote 1,2 mld. Sk. V roku 2005 plánuje zabezpečovať realizáciu a finančné rozpočtové implementácie týchto projektov. Vzhľadom na skutočnosť, že riadiaci orgán pre OPZI nemohol v rámci disponibilných finančných zdrojov schváliť viaceré projekty, ktoré spĺňajú všetky kritériá, bol vytvorený takzvaný zásobník projektov. Dostali sme v roku 2004 v rámci opatrenia 3.1. Budovanie a rozvoj občianskej infraštruktúry dostatočné množstvo projektov na vyčerpanie celkovej alokácie finančných prostriedkov na roky 2004 – 2006. Zásobník projektov bude preto využitý až po vyhodnotení všetkých predložených projektov a iba v prípade možnosti čerpať dodatočné finančné prostriedky, ktoré môžu vzniknúť v prípade mimoriadneho ukončenia realizovaných projektov, nižších reálnych nákladov projektov oproti požadovaným, alebo v prípade realokácie dodatočných zdrojov z iných opatrení, pri ktorých je prítomné riziko nevyčerpania finančných prostriedkov. Vzhľadom na skutočnosť, že v súčasnosti prebieha hodnotiaci proces predložených žiadostí, predpokladáme využitie projektov až koncom roku 2005 alebo na budúci rok.
Hrušovský, Pavol, podpredseda NR SR (2011-07-08):
Páni poslanci, prosím, aby sme...
Kollár, Boris, predseda NR SR (2022-12-20):
Prosím, prezentujme sa hlasujeme. (Hlasovanie.) Prítomných 136 poslancov, za 87, proti 8, zdržalo sa 40, nehlasoval 1. Konštatujem, že sme schválili vládny návrh novely Obchodného zákonníka. Ďalej budeme hlasovať o bode 41 programu, je to druhé čítanie o vládnom návrhu o ochrane ovzdušia, je to tlač 1236. Prosím, spoločného spravodajcu z výboru pre pôdohospodárstvo a životné prostredie poslanca Jaromíra Šíbla, aby hlasovanie uvádzal. Je to 1236. (Ruch v sále.) Prosím, potom sa prihlási, pripraví pán poslanec Lukáš Kyselica, za ním bude Juraj Šeliga, to aby sa nám takéto niečo nestávalo, aby sme sa pohli, ešte raz Juraj Šeliga, potom Milan Kuriak. Marek Kotleba. Dobre? Ďakujem pekne. (Reakcie z pléna.) Áno, 1236. (Hlasovanie o vládnom návrhu zákona o ochrane ovzdušia a o zmene a doplnení niektorých zákonov , tlač 1236.)
M. Belásová, poslankyňa: (2009-12-02):
Zákonom Národnej rady Slovenskej republiky č. 182/1993 Z. z. o vlastníctve bytov a nebytových priestorov sa v Slovenskej republike umožnila transformácia bytového fondu a stanovené podmienky dodnes využilo viac ako 80 % nájomcov na získanie vlastníckych práv k týmto bytom. Vykonanými novelami zákona o vlastníctve bytov č. 367/2004 Z. z. bola ambícia upraviť podmienky súvisiace s činnosťou spoločenstiev vlastníkov bytov a nebytových priestorov a správcovských organizácií a zákonom č. 268/2007 Z. z. dosiahnuť skvalitnenie procesov prevádzky a údržby bytového fondu. Z aplikácie týchto noviel v praktickej činnosti výkonu správy bytového fondu je možné konštatovať, že sa nedosiahli stanovené ciele, a to zvýraznenie postavenia subjektov spoločenstiev vlastníkov bytov a ich výkonu správy. Viaceré spoločenstvá vlastníkov bytov majú snahu byť len reprezentantom vlastníkov bytov a výkon správy bytových domov prenechávajú profesionálnym správcom, ktorí majú už dlhodobejšie skúsenosti s plnením všeobecne záväzných noriem pre zabezpečenie pohodlného a bezpečného bývania. Pri aplikácii ostatnej novely zákona o vlastníctve bytov a nebytových priestorov č. 268/2007 Z. z., ktorá sa stala účinnou od 1. 7. 2007, dochádza v praktickej činnosti správcov k nejasnému výkladu a niekedy aj k dvojakému výkladu právnych noriem v novele obsiahnutých, pričom nejednoznačné výklady sťažujú postavenie oboch účastníkov záväzkového vzťahu pri realizácii výkonu správy bytového domu. Je potrebné a nutné preto novelizovať tie ustanovenia, ktoré spôsobujú v realizačnej praxi správcov problémy, pričom treba ich riešiť. Vplyvom vývoja situácie na trhu s bytmi a legislatívnych a spoločensko-ekonomických zmien sa však vyskytli ďalšie výrazné bariéry pre plynulý rozvoj a skvalitňovanie procesov prevádzky a údržby bytového fondu, a to hlavne pri realizácii inštitútu záložného práva v prospech ostatných vlastníkov a aj voči chronickým neplatičom. Návrhom zákona sa upresňujú definície jednotlivých pojmov, precizujú sa rozhodovacie procesy pri správe bytového domu, zvýrazňuje sa úloha správcu bytového domu, riešia sa vzťahy medzi vlastníkmi bytov a nebytových priestorov a správcom, resp. orgánmi spoločenstva vlastníkov bytov, upravuje sa zakladanie spoločenstiev vlastníkov bytov a premietajú sa poznatky získané pri praktickej aplikácii zákona. Návrh zákona nebude mať vplyv na štátny rozpočet a rozpočty územnej samosprávy, na zamestnanosť, tvorbu pracovných miest, podnikateľské prostredie ani na životné prostredie. Návrh zákona je plne v súlade s Ústavou Slovenskej republiky a zákonmi Slovenskej republiky, ako aj s medzinárodnými zmluvami, ktorými je Slovenská republika viazaná. Navrhovaná právna úprava je porovnateľná s právnou úpravou štátov Európskej únie. Ďakujem, pán predsedajúci.
Kollár, Boris, predseda NR SR (2022-03-23):
Prosím, prezentujme sa a hlasujeme. (Hlasovanie.) Prítomných 127 poslancov, za 46, proti 62, zdržalo sa 16, nehlasovali 3. Konštatujem, že Národná rada sa uzniesla, že nebude pokračovať v rokovaní o návrhu zákona. Pokračujeme hlasovaním v prvom čítaní o návrhu poslanca Valáška na vydanie zákona, ktorým sa mení (šum v sále), prosím, ukľudnite sa, páni poslanci, ktorým sa mení a dopĺňa zákon č. 461/2003 Z. z. o sociálnom poistení, tlač 934, bod 74 schváleného programu. Spravodajcom je člen výboru pre sociálne veci poslanec Erik Tomáš. Prosím ho, aby uviedol hlasovanie. (Hlasovanie o návrhu poslanca Národnej rady Slovenskej republiky Tomáša Valáška na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony , tlač 934.)
Bugár, Béla, podpredseda NR SR (2018-02-02):
Vyhlasujem rozpravu o tomto bode programu za skončenú. Pani ministerka, nech sa páči, môžte zaujať stanovisko k rozprave.
Zajac, Pavol, poslanec NR SR (2015-09-25):
Ďakujem. Myslel som si, že nebudem reagovať, pán kolega Martvoň, ale práveže vo svojom vystúpení som hovoril, že keby pán poslanec Hlina tu to v júni nekričal, nemával tou zmluvou, asi by si to nikto nevšimol. Asi by si to nikto nevšimol a prešlo by to potichu tak, ako som to povedal, že psy štekajú, karavána ide ďalej. Naozaj tým svojím expresívnym prejavom ako docielil to, že začali sa o to zaujímať aj ďalší poslanci, čo kričí, jak kričí, a prišli na to, že to je jedno veľké svinstvo, keď tu chce niekto po pani, ktorá si požičala 600 eur, vrátiť 8 000 eur. Tak týmto ďakujem aj predsedovi parlamentu Pellegrinimu, že si to všimol, že oslovil kolegu Madeja, že ten na tom pracoval celé leto. Ja mu tu úctu dávam, že na tom pracoval s celým tímom. A podstatné je to, aby sa veci pohli, aby naši občania neboli zdieraní úžerníckymi nebankovkami.
Martvoň, Anton, poslanec NR SR (2015-10-06):
Ďakujem pekne. Pán poslanec Hraško, no, bol som trošku prekvapený týmto návrhom, lebo týmto návrhom de facto spochybňujete parlamentnú demokraciu ako takú. Ja si osobne myslím, že aj neúčasť na referende je vyjadrením určitého názoru, názoru občanov. Nikto nemôže nútiť občana, aby sa zúčastňoval referenda, z ktorého otázkou alebo s ktorým predmetom nesúhlasí. To je prvý moment. Druhý moment, vy de facto takýmto spôsobom sa snažíte brať tie voľby relatívne, ja osobne si myslím, že každé referendum by malo mať nejaké kvórum. A keď ho chcete takto zmeniť, ako to vy navrhujete, je to trošku taký, no nechcem to dávať do nejakého expresného výrazu, ale je to taký trošku boľševický prístup. Čiže ja osobne si nemyslím, že je to dobrý návrh zákona. Samozrejme, dá sa diskutovať o priamej demokracii, myslím si, že tým vzorom to Švajčiarsko je pre mnohé štáty alebo Lichtenštajnsko, ale zasa nie takým spôsobom, ako ste to navrhli vy. Myslím si, že nie je to dobré, nie je to vhodné, preto ja to nepodporím.
Hlina, Alojz, poslanec NR SR (2013-03-19):
Ďakujem pekne. Tak pán Simon, nakoniec zistíme, že tá pomoc pre pána Fila bola v troch oblastiach, to znamená dostal investičný stimul. Dostal zo štátnych lesov drevo a ešte, keď to postaví a bude páliť, tak bude dostávať v zmysle zákona o obnoviteľných zdrojoch energie, bude dostávať doplatok. No však radosť žiť. Ale naozaj otázka stojí, že či toto sme chceli. A pán Bagačka, presne ja o tom hovorím, dal by pánboh, že by niekto ku vám prišiel. Dal, o tom to je. Ale prečo to ponúkate, prečo tam muselo k tomu. Viete, možno paradoxne, že na to, aby to nebolelo, tak možno to pomôže, i keď tam treba ešte iné nastavenia, hej, ale predkladá sa to kvôli tomu, že do nejakého času príde to, len to bude treba vhodne politicky odkomunikovať, že prečo je potrebné poskytnúť investičný stimul ľuďom, ktorí robia vleky na kopcoch. Však nech ich robia, to je v poriadku, ale nechápem celkom, prečo to treba celkom stimulovať. To je, tam bolo, tam je pes zakopaný, ale keď sa popritom zvezie jedna fabrika v Hnúšti, pánboh zaplať za ňu, ale tam sú iks ďalších nastavení, a to, čo sa vyminie na tom, že niekto, aby v tej lanovke vám už kúrilo pomaly spod zadku, tak sa vyminie na to, že už nebude na to, aby prišli do Hnúšte. To je to. Otázka stojí, čo chceme podporovať a ako chceme podporovať? A keď si tuná ideme robiť Potemkina ďalej, že sa budeme tváriť na St. Moritz, a tretíkrát to poviem, a vedľa budú ľudia jesť zo zeme, nech sa páči, ale raz to niekto prekukne. Raz to niekto odhalí a povie, no fí, Jano, toto, to čo je za krajinu? Ďakujem.
Hrnčiar, Andrej, podpredseda NR SR (2017-09-14):
Pán poslanec Grendel.
Šimečka, Michal, podpredseda NR SR (2023-12-19):
Ďakujem vám veľmi pekne. Ďalší vystúpi pán poslanec Ján Hargaš.
Grendel, Gábor, podpredseda NR SR (2023-05-03):
Na vystúpenie pani poslankyne Kolíkovej deväť faktických poznámok. Končím možnosť prihlásiť sa s ďalšími faktickými poznámkami. Ako prvá pani poslankyňa Monika Kozelová.
Jánoš, Vladimír, poslanec NR SR (2012-06-27):
Ďakujem pekne za slovo. Politický kapitál. Vážený pán poslanec Viskupič, nechápem jednu vec, prečo tu vytĺkate takýmto spôsobom. Pomaly dvadsať minút ste tu rečnili a citáty ste tu a ja neviem cvičenie z rétoriky ste tu skúšali. Poviem vám možno trošku iný názor. Ja už som v minulosti hlasoval za zrušenie imunity. Bohužiaľ, nebola väčšina tohto parlamentu za zrušenie imunity. Imunita fungovala, aj priestupková, aj trestnoprávna. Chcem povedať jednu vec a možno názor, ktorý si myslia viacerí, ale možno nemajú odvahu ho povedať. Ak nemám už čo ponúknuť, ak som absolútne, absolútne prázdny, tak vytiahnem imunitu a začnem tu šermovať imunitou. Prosím vás pekne za rok a pol predchádzajúca vláda ponúkla občanom iba biedu, zníženie hrubého domáceho produktu, zadlženie Slovenskej republiky a obrovskú nezamestnanosť. Keď už nemám nič, vytiahnem imunitu a začnem ňou šermovať. Je to absolútne, absolútne o ničom. Sú štáty, ktoré majú imunitu a absolútne to nikomu nevadí. Samozrejme, ja budem hlasovať za zrušenie trestnoprávnej imunity. Ale chcem sa spýtať jednu vec. Prosím vás pekne, veď keby tu niekto niekoho zavraždil alebo niečo podobné by urobil, mal by poslaneckú imunitu alebo trestnoprávnu imunitu, ako si predstavujete, že by tu fungoval? Je to absolútne, absolútne trápna scéna. Odpustite si už debaty o imunite a vytĺkanie politického kapitálu. Dajte hlasovať o tom. Odhlasujeme to všetci stopäťdesiati a bude pokoj. Len nevytĺkajte, prosím vás, na tom politický kapitál. Skôr sa postavte a vyprávajte o tom, čo ste ponúkli občanom. Ďakujem pekne. (Potlesk.)
B. Bugár, podpredseda NR SR: (2004-09-22):
(Hlasovanie.) Prítomných 145 poslancov, za návrh 143, zdržal sa 1 a nehlasoval 1. Konštatujem, že tieto návrhy boli prijaté. Nech sa páči, pani poslankyňa. M. Majdová, poslankyňa: Tým sme odhlasovali všetky pozmeňujúce návrhy. Mám splnomocnenie gestorského výboru postúpiť návrh zákona do tretieho čítania ihneď.
Szabóová, Andrea, poslankyňa NR SR (2024-05-14):
Ďakujem pekne. Vážené panie poslankyne, vážení páni poslanci, vážení prítomní, Výbor Národnej rady Slovenskej republiky pre hospodárske záležitosti ma určil za spravodajkyňu k vládnemu návrhu zákona, ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov a ktorým sa menia a dopĺňajú niektoré zákony. Návrh zákona prerokovávame v skrátenom legislatívnom konaní. Konštatujem, že uvedený návrh spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady Slovenskej republiky navrhujeme, navrhujem, aby návrh zákona prerokovali výbory: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre hospodárske záležitosti. Za gestorský výbor navrhujem Výbor Národnej rady Slovenskej republiky pre hospodárske záležitosti. Pán predsedajúci, otvorte, prosím, všeobecnú rozpravu.
Suchánek, Alan, poslanec NR SR (2017-12-05):
Ďakujem. Pán Erik Tomáš, ja len k tomu, čo ste povedali, že celý klub OĽANO hlasoval za zvýšenie platov. No, celý klub OĽANO nebol ani jednotný, ale hlasovalo sa o skrátenom legislatívnom konaní. (Reakcie z pléna.) A dvaja členovia tohto klubu, ja a pán Budaj, my sme boli proti. A boli sme proti preto, že už asi rok ja osobne vždycky, keď je návrh na skrátenie legislatívneho konania, hlasujem proti, pretože vôbec nevidím dôvod, prečo by sme mali porušovať zákon. A myslím si, že už kľudne by do rokovacieho poriadku mohol prísť návrh na zmenu, že keď prichádza vládny návrh zákona, že mali by byť len dve čítania, pretože tretie je úplne zbytočné a zdržuje. Ďakujem.
Šefčík, Marek, poslanec NR SR (2020-10-20):
Pán predsedajúci, dajte, prosím, hlasovať o piatom bode pozmeňujúceho návrhu pani poslankyne Cigánikovej.
R. Šipoš, poslanec: (2002-05-16):
Vážený pán predsedajúci, prosím vás, aby ste otvorili rozpravu o tomto bode.
Petrák, Ľubomír, poslanec NR SR (2012-09-19):
Ďakujem pekne za slovo. Vážený pán kolega, no, s niektorými vecami sa dá určite polemizovať, ale v každom prípade treba povedať, že ten systém, tak ako je dnes nastavený, je absolútne nezdravý. Dieťa, ktoré je dnes predmetom diskusie, je predovšetkým zdrojom zaručeného príjmu pre centrá voľného času. Na základe toho, že sa niekto mnohokrát fiktívne k 15. septembru prihlási do evidencie a neoprávnene na celý rok dopredu príslušné centrum poberá finančné prostriedky na toto dieťa. Čiže to nie je ani odmena za poskytnutú službu, lebo veľakrát tá služba poskytnutá reálne nie je. Čiže ten systém, tak ako je postavený dnes, je absolútne chorý, a treba sa zhodnúť na tom, že určite je potrebné ho meniť. Ak sa tu dnes spomínajú slová, že to je otázka ZMOS-u, alebo kto v ZMOS-e vôbec súhlasí s touto zmenou. Ja si dovolím povedať, že ja som členom aj rady ZMOS-u a existuje rad obcí, ktoré majú veľmi veľké príjmy z centier voľného času, a treba povedať, že mnohokrát aj neoprávnene majú tieto príjmy. To znamená, súhlasia s tým všetci tí, ktorí nezneužívajú tento systém. Lebo aj tí, ktorí ho poctivo využívajú a berú peniaze len za služby, ktoré poskytli, tým, že sú v tomto systéme nepoctivci, majú menšie peniaze, ako by mohli mať. Nehovoriac o tom, že sa uberá ďalším centrám voľného času, uberá sa zamestnancom školských jedální, uberá sa príjmom na materské školy, lebo ten balík peňazí je iba jeden. To znamená, ten systém je zlý a treba ho zmeniť. A dajme šancu žiť tomuto systému a uvidíme, či bude lepší ako ten predchádzajúci. (Potlesk.)
Senko, Ján, poslanec NR SR (2018-10-23):
Pán predsedajúci, teraz dajte hlasovať o návrhu zákona ako celku s odporúčaním gestorského výboru schváliť.
Janíková, Mária, poslankyňa NR SR (2013-11-27):
Prosím, pán predsedajúci, dajte hlasovať o návrhu zákona ako celku. Stanovisko gestorského výboru je schváliť.
Zmajkovičová, Renáta, podpredsedníčka NR SR (2012-12-14):
Ďakujem, pán minister. Pán spravodajca nemá záujem vyjadriť sa k rozprave. Prerušujem rokovanie o tomto bode programu. A budeme pokračovať, nasleduje druhé čítanie o vládnom návrhu zákona, ktorým sa mení a dopĺňa zákon č. 475/2005 Z. z. o výkone trestu odňatia slobody a o zmene a doplnení niektorých zákonov v znení neskorších predpisov . Vládny návrh zákona má tlač 218. Spoločná správa výborov má tlač 218a. Teraz prosím ministra spravodlivosti Slovenskej republiky Tomáša Boreca, aby vládny návrh odôvodnil. Nech sa páči, pán minister.
Bugár, Béla, podpredseda NR SR (2017-02-07):
Ďakujem pekne. Otváram všeobecnú rozpravu. Dostal som jedinú písomnú prihlášku pani navrhovateľky za klub SaS. Pani poslankyňa Zemanová, nech sa páči, máte slovo.
Zemanová, Anna, poslankyňa NR SR (2019-02-01):
Ďakujem pekne. Ja chcem hneď v úvode povedať, že tiež som psičkárka, takže budem hlasovať ako dotknutá osoba. A chcem povedať, že každý má slobodnú, bude, po prijatí tohto zákona bude mať slobodnú voľbu. Tam to bude označené, že je to reštaurant, zariadenie psičkársko priaznivé, čiže keď nemám rada psy, tak tam jednoducho nepôjdem, tak ako nejdem do fajčiarskej reštaurácie alebo baru, lebo mi to veľmi vadí. A je to o tej voľbe. Je horšie, keď napríklad idem tuto do poslaneckého salónika, kde teda je v celej Národnej rade zákaz fajčenia, a idem tam a som tam ovalená pachom z cigariet, a preto tam ani už pomaly nechodím. Takže je to aj o dodržiavaní zákona a o prijatí a akceptovaní aj toho druhého.
B. Bugár, podpredseda NR SR: (2004-11-30):
Prosím povereného člena výboru pre privatizáciu, hospodárstvo a podnikanie poslanca Alojza Přidala, aby informoval Národnú radu o výsledku prerokovania tohto návrhu. (Ruch v sále.) Vážené panie poslankyne, vážení páni poslanci, prosím o väčší pokoj v rokovacej sále. Nech sa páči, pán poslanec.
Huba, Mikuláš, poslanec NR SR (2014-04-03):
Ďakujem pekne. Ja len chcem konštatovať veľmi stručne, keďže podobný návrh zákona trošku širšie poňatý som tu predkladal pred necelým týždňom. Nechcem sa opakovať, tak som sa zameral na to, že som si vybral z internetu a z facebooku niekoľko desiatok citátov od rozhorčených občanov, ktorí podobne ako kolega Hlina, ja a niektorí ďalší v tejto sále s veľkým znepokojením vnímajú to, čo nastalo po prijatí novely zákona o ochrane prírody a krajiny v novembri minulého roku. A keďže som sľúbil, že budem stručný, nebudem dokonca ani citovať tieto rozhorčené stanoviská občanov, prípadným záujemcom ich môžem dodať. Majú spoločného menovateľa v tom, že konštatujú, že od 1. januára, kedy zákon nadobudol účinnosť, sa veľmi rapídne zvýšil rozsah a početnosť výrubov stromov vo voľnej krajine, a to, čo zaznieva z týchto ohlasov, ktorých sú naozaj desiatky, môžem nazvať ako doslova verejné pohoršenie. Takže obmedzím sa už len na záverečné konštatovanie a apel na vás, vážené kolegyne, vážení kolegovia, povedané metaforicky, máte druhý opravný termín na to, aby sme napravili spoločnými silami to nedopatrenie, ako to nakoniec nazval aj kolega Hlina, ku ktorému došlo v rámci novely zákona v novembri minulého roku. A nehnevajte sa, ale použijem možno trošku tvrdší výraz alebo slovné spojenie, že ak nevyužijeme ani tento druhý opravný termín, tak naozaj budem nútený konštatovať, že tam, kde stúpi noha SMER-u – SD, tam ani tráva 100 rokov neporastie. Ďakujem pekne.
A. Belousovová, podpredsedníčka NR SR: (2007-03-21):
Ďalší s faktickou poznámkou vystúpi pán poslanec Minárik. Nech sa páči, pán poslanec.
Krnáč, Kamil, poslanec NR SR (2010-12-15):
Ďakujem. Pán Jarjabek, prerokúvame zákon o vrátení pánom prezidentom, a teda aj to rokovanie, respektíve tá rozprava by sa mala týkať najmä výhrad jeho voči tomu zákonu. To, čo počúvame je katastrofálne strašenie o tom, aký je to strašný zákon a nie je použiteľný, a proste to je zbytočné opakovať. Ja len chcem zdôrazniť, aby bolo úplne jasné, že pán prezident hovorí, že navrhujem, aby Národná rada Slovenskej republiky zákon pri opätovnom prerokovaní schválila so zmenami, ktoré sú uvedené v časti III. Čiže pán prezident s týmto zákonom ako takým výhradný problém nemá, až na nejaké drobné úpravy, ktoré navrhuje, a preto si myslím, že viesť tú rozpravu o tom, aká je tá úprava katastrofálna, je úplne zbytočné.
Bugár, Béla, podpredseda NR SR (2011-09-07):
Vážené panie poslankyne, páni poslanci, dovoľte, aby som privítal na balkóne pána Ivana Klešiča, prezidenta najvyššej kontrolnej inštitúcie Chorvátskej republiky. Buďte vítaný v Národnej rade Slovenskej republiky. (Potlesk.) Vážené panie poslankyne, páni poslanci, vzhľadom na to že pán poslanec Maďarič bol posledný, ktorý sa prihlásil do rozpravy, uzatváram rozpravu a pýtam sa pána ministra, či chce zaujať stanovisko k rozprave? (Reakcia navrhovateľa.) Nech sa páči, máte slovo.
Ďuriš Nicholsonová, Lucia, podpredsedníčka NR SR (2019-02-01):
Uzatváram všeobecnú rozpravu. Pýtam sa pána ministra, či je niečo, čo chce dodať v rámci záverečného slova. Nech sa páči.
Kaščáková, Renáta, poslankyňa NR SR (2017-04-07):
Pán Burian, vy ste sa takou rečníckou otázkou zamysleli, že prečo pán Tomáš dostáva takéto esemesky? Vy ste vyzerali, ako keby ste mu uverili, že tie esemesky teda sú pravdivé, ktoré hovoria, že to, čo hovorí pani Blahová, sú klamstvá. „Pán Erik, Blahová klame!“ „Pán Tomáš, pani Blahová klame!“ No ja som teraz len za tú veľmi krátku chvíľu som dostala, neni to síce 30 esemesiek, ale dostala som zopár e-mailov, ktoré hovoria: „Pán Erik Tomáš, Blahová má pravdu.“ „Pani Kaščáková, Blahová má pravda.“ „Pani Blahová hovorí pravdu, je to smutné, ale je to tak.“ Ja vám to tiež môžem ukázať, pán Tomáš (reakcia z pléna), takisto; ja hovorím k pánovi Burianovi, nie k vám. (Reakcie z pléna.) To je všetko. (Ruch v sále.)
Dostál, Ondrej, poslanec NR SR (2017-09-11):
V rozprave vystúpili štyria poslanci, nezazneli žiadne pozmeňujúce ani procedurálne návrhy. Pán predsedajúci, dajte, prosím, hlasovať o tom, že Národná rada prerokuje návrh zákona v druhom čítaní.
Bugár, Béla, podpredseda NR SR (2016-11-24):
Pani poslankyňa Vaľová.
Pčolinský, Peter, podpredseda NR SR (2022-11-15):
S reakciou na faktické poznámky pán poslanec Schlosár.
P. Hrušovský, podpredseda NR SR: (2002-05-16):
(Hlasovanie.) Prítomných je 97 poslancov, za 9, proti 65, zdržalo sa 21, nehlasovali 2. Neschválili sme tento návrh. Ďalšie návrhy.
Laurenčík, Milan, poslanec NR SR (2019-03-27):
Ďakujem za slovo. Pani kolegyňa, musím len potvrdiť všetky tie tvoje výhrady, ktoré si tam spomenula v tom svojom príhovore. Keď chodím do toho centra, klientskeho centra ako stránka, vtedy človek nemá taký pocit, že tam je niečo zlé, pretože je tam nejaká úroveň hluku, je tam veľa ľudí, ale strávil som tam teraz jednu noc počas volieb prezidenta v okrskovej komisii. A vtedy, keď je tam ticho, a to ticho by tí úradníci mali v tých kanceláriách mať, tak je tam neskutočná, vysoká úroveň hluku z klimatizácie, ktorá tam jednoducho nemôže takto fungovať. A preto keď hovoríš, že to klientske centrum nemá ešte rozhodnutie na trvalé užívanie stavby, ja si myslím, že ho ani nikdy nemôže mať, pokiaľ sa tieto nedostatky tam neodstránia.
P. Hrušovský, predseda NR SR: (2003-07-10):
Prosím, teraz budeme hlasovať o prvej pripomienke, ktorá je uvedená pod bodom 3 vráteného návrhu pána prezidenta. Prezentujme sa, páni poslanci, a hlasujme. (Ruch v sále.) Panie poslankyne, páni poslanci, vyhlasujem toto hlasovanie za zmätočné. Pán spoločný spravodajca, vy ste uviedli iný návrh ako návrh o minerálnych olejoch. Vy predkladáte pozmeňujúci návrh o dani z pridanej hodnoty, takže prosím, aby sme sa sústredili na prerokúvaný návrh. (Ruch v sále.) Pán poslanec, nech sa páči.